Κως, 21 Σεπτεμβρίου 2017

**ΕΙΣΗΓΗΣΗ ΑΝΤΙΔΗΜΑΡΧΟΥ κ. ΓΕΡΑΣΚΛΗ ΔΑΥΙΔ ΣΤΗ ΣΥΝΕΝΤΕΥΞΗ ΤΥΠΟΥ ΓΙΑ ΤΗΝ ΠΑΓΚΟΣΜΙΑ ΗΜΕΡΑ ΧΩΡΙΣ ΑΥΤΟΚΙΝΗΤΟ**

Θέλω να σας ευχαριστήσω για την παρουσία σας.

Ο Δήμος Κω προχωρά σε μία ακόμα σημαντική δράση με συμβολικό όσο και ουσιαστικό περιεχόμενο αλλά και προβολή στο μέλλον.

Η Παγκόσμια Ημέρα χωρίς αυτοκίνητο που γιορτάζεται σε όλο τον κόσμο στις 22 Σεπτεμβρίου, μας δίνει την ευκαιρία να δούμε αλλά και να φανταστούμε πως θα μπορούσε να είναι το ιστορικό κέντρο της Κω χωρίς αυτοκίνητα.

Εντός του πλαισίου της βιώσιμης αστικής κινητικότητας υπάρχουν άλλωστε και περιοχές στις οποίες απαγορεύεται η κυκλοφορία αυτοκινήτων, έχουν πεζοδρομηθεί ή επιλέγονται ήπιες μορφές, όπως είναι η χρήση του ποδηλάτου.

Με αφορμή τον ισχυρό σεισμό που έπληξε την Κω στις 21 Ιουλίου, άνοιξε μια μεγάλη συζήτηση όχι μόνο για τον επανασχεδιασμό των λιμενικών εγκαταστάσεων αλλά και για μία συνολική ανάπλαση του ιστορικού κέντρου της Κω.

Αυτή τη συζήτηση δεν πρέπει να την φοβόμαστε.

Όπως δεν πρέπει να φοβόμαστε τις αλλαγές που θα κάνουν πιο όμορφη την πόλη της Κω αλλά και το νησί μας.

Στο σχεδιασμό μας, πέρα από τον επανασχεδιασμό των λιμενικών εγκαταστάσεων οι διαδικασίες για τον οποίο έχουν ήδη δρομολογηθεί, υπάρχει και η μεγάλη ιδέα της συνολικής ανάπλασης του ιστορικού κέντρου της Κω που περιλαμβάνει πεζοδρομήσεις αλλά και αλλαγές χρήσης , με στόχο μια αισθητική και λειτουργική αναβάθμιση.

Δεν πρόκειται να αιφνιδιάσουμε κανέναν.

Όλα όσα θα σχεδιάσουμε και θα υλοποιήσουμε θα είναι προϊόν συναπόφασης , συνεννόησης και συνεργασίας με τους πολίτες και τους φορείς.

Θα στηρίζονται σε κυκλοφοριακές μελέτες και βέλτιστες πρακτικές.

Η αυριανή μέρα μας δίνει την ευκαιρία να δούμε μια άλλη εικόνα του ιστορικού κέντρου της Κω.

Είναι μια μέρα χωρίς την κυκλοφορία αυτοκινήτων.

Σε συνεργασία με την Ελληνική Αστυνομία την οποία ευχαριστούμε, δημιουργούμε μια διαφορετική εικόνα της Κω , στο κέντρο της πόλης.

Από τις 11 το πρωί έως τις 11 το βράδυ μια ολόκληρη περιοχή στο κέντρο της Κω θα κλείσει για τα αυτοκίνητα, με εξαίρεση τα οχήματα έκτακτης ανάγκης, τα λεωφορεία της αστικής συγκοινωνίας και τα ταξί.

Αναφέρομαι στην περιοχή που ορίζεται από την οδό Ελευθερίου Βενιζέλου (από την διασταύρωσή της με την Παναγή Τσαλδάρη μέχρι και την διασταύρωσή της με την οδό Μητροπόλεως.)  
  
Στην περιοχή περιλαμβάνεται και η Ακτή Κουντουριώτη από το Επαρχείο μέχρι και την διασταύρωση την Μεγάλου Αλεξάνδρου.

Για 12 ώρες και ιδιαίτερα τις απογευματινές και βραδυνές ώρες, η συγκεκριμένη περιοχή θα ανήκει μόνο στους πεζούς, στους πολίτες της Κω και στους επισκέπτες μας.

Για βόλτα και για ποδήλατο.

Γιατί η Κως είναι και το νησί του ποδηλάτου.

Ταυτόχρονα, όλη την Παρασκευή, τα λεωφορεία της δημοτικής συγκοινωνίας θα μεταφέρουν δωρεάν τους πολίτες και επισκέπτες του νησιού.

Στην πλατεία της Ακτής Κουντουριώτη, στην είσοδο προς τον Πλάτανο θα υπάρχουν ποδήλατα προσφορά της εταιρείας «IDEAL CENTER » του κ. Σερνικού Ευστράτιου, για δωρεάν χρήση από τους πολίτες και τους επισκέπτες.

Και αυτή είναι μία ακόμα θετική και υποστηρικτική δράση για την αυριανή μέρα.

Είναι δεδομένη η συμμετοχή της Φιλαρμονικής που θα δώσει ένα διαφορετικό χρώμα, το χρώμα της γιορτής που θέλουμε να έχει η αυριανή μέρα.

Έχουμε ήδη κάνει μία καμπάνια ενημέρωσης στα ξενοδοχεία με τη βοήθεια της Ένωσης Ξενοδόχων και του χρόνου θα το κάνουμε πολύ πιο οργανωμένα.

Η Κως είναι ανάμεσα στις 1.500 πόλεις σε όλη την Ευρώπη, που γιορτάζουν με συγκεκριμένες δράσεις την Παγκόσμια Ημέρα Χωρίς Αυτοκίνητο.

Θέλουμε πλέον να την κάνουμε θεσμό, μία ακόμα γιορτή για την Κω.

Είναι δεδομένο ότι κάποιοι δεν θέλουν να γίνεται τίποτα, ποιον όμως αφορά η περιφορά μιας μίζερης πρακτικής και αντίληψης που θέλει την Κω καθηλωμένη στο χθες και σε άγονες αντιπαραθέσεις;

Την απάντηση την έχουν δώσει οι πολίτες και θα την ξαναδώσουν, όταν χρειαστεί.

Εμείς κοιτάμε και προχωράμε μπροστά.

Όπως μπροστά πρέπει να κοιτάζει και να προχωρά πάντα η Κως.

Το Σεπτέμβριο του 2018, που η συγκεκριμένη ημέρα πέφτει Σάββατο, θέλουμε να γίνει ακόμα πιο μεγάλη αυτή η γιορτή, να εμπλουτιστεί με περισσότερες δράσεις και events.

Mε πολιτιστικές εκδηλώσεις, με αθλητικές εκδηλώσεις με street soccer και street basketball , με ποδόσφαιρο και μπάσκετ.

Θέλουμε να συμμετέχουν σε αυτή τη δράση και τα καταστήματα και οι επαγγελματίες αφού η Παγκόσμια Ημέρα Χωρίς Αυτοκίνητο μπορεί αν συνδυαστεί με μία Λευκή Νύχτα.

Ότι κάνουμε και ότι σχεδιάζουμε είναι για τον πολίτη και το νησί.

Για να γίνει πιο όμορφη η Κως, πιο όμορφη η καθημερινότητά μας.

Και αυτό θα είναι προς όφελος όλων.

Μια πιο όμορφη Κως, με μια άλλη εικόνα του ιστορικού της κέντρου, στοχεύει στην οικονομική και κοινωνική ανάπτυξη.

Έχει ως άμεσα ωφελούμενους όσους ζουν αλλά και όσους έχουν τις επιχειρήσεις τους στο ιστορικό κέντρο.

Ανοίγει νέους ορίζοντες και δημιουργεί νέες ευκαιρίες.

Το μήνυμα είναι η Κως αλλιώς.

Και είναι ένα μήνυμα που αποκτά πλέον εφαρμογή σε πολλές από τις δράσεις μας.

Από τη Γιορτή Γαστρονομίας και Τοπικών Προϊόντων , μέχρι την ημέρα χωρία αυτοκίνητο.

Ας τολμήσουμε να δούμε μια διαφορετική Κω , αύριο, έστω και για 12 ώρες.

Ας περάσουμε ένα νέο , διαφορετικό και κυρίως θετικό μήνυμα.

Να ενθαρρύνουμε τους πολίτες να δοκιμάσουν να μετακινηθούν με τα πόδια, με ποδήλατο και με την αστική συγκοινωνία.

Να έρθουν στην πόλη για να την δουν με άλλα μάτια.

Για εμάς αυτό είναι ένα μεγάλο στοίχημα και μία ακόμα μεγαλύτερη πρόκληση.

Γιατί συνδέουμε την αυριανή δράση με το άνοιγμα μιας συζήτησης για μία συνολική ανάπλαση και αναβάθμιση του ιστορικού κέντρου της Κω.